ชสอ.ออกตั๋วรับร้อน5พันล. ชูดอก4.25%
&nbsp;ชสอ.ออกตั๋วสัญญาใช้เงินและเงินฝากประจำ รุ่นออมทรัพย์รับลมร้อน วงเงิน 5,000 ล้านบาท ชูดอกสูง 4.25%
18 ส.ค. 2554

ชสอ.ออกตั๋วสัญญาใช้เงินและเงินฝากประจำ รุ่นออมทรัพย์รับลมร้อน วงเงิน 5,000 ล้านบาท ชูดอกสูง 4.25% 
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ออกตั๋วสัญญาใช้เงินและเงินฝากประจำ รุ่นออมทรัพย์รับลมร้อน วงเงิน 5,000 ล้านบาท อัตราดอกเบี้ย 2.875-4.25% ทั้งนี้เพื่อเป็นการเพิ่มช่องทางการลงทุนให้ผลตอบแทนที่เหมาะสม และเพื่อตอบสนองความต้องการเงินกู้ให้แก่สมาชิกสหกรณ์ ซึ่งสูงกว่าผลตอบแทนการลงทุนตั๋วสัญญาใช้เงินหรืออัตราดอกเบี้ยเงินฝากประจำของธนาคารพาณิชย์ 
ดังนั้น ชสอ.มีนโยบายที่จะปรับอัตราดอกเบี้ยให้สูงกว่าระบบตลาด เพื่อที่รักษาฐานลูกค้าและจูงใจให้สมาชิกมาฝากเงินกับ ชสอ. แทนที่จะไปฝากกับธนาคารพาณิชย์ ในขณะเดียวกันมีการปรับอัตราดอกเบี้ยเงินกู้เพิ่มอีก 0.25% 
ทั้งนี้ อัตราดอกเบี้ยเงินกู้ระยะสั้นปรับจาก 3.25% เป็น 3.50% เงินกู้ระยะปานกลางปรับจาก 4% เป็น 4.25% และอัตราดอกเบี้ยเงินกู้ระยะยาว 4.50% เพื่อรักษาส่วนต่างอัตราดอกเบี้ยเงินกู้และเงินฝากให้สมดุล รวมทั้งป้องกันไม่ให้สมาชิกสหกรณ์กู้เงินเพื่อไปชำระหนี้คืนสถาบันการเงินอื่น
นอกจากนี้ชสอ.ได้ดำเนินการทำแนวทางหนังสือโต้แย้งหมายอายัดเงินปันผล และเงินเฉลี่ยคืน เพื่อเป็นแนวทางในการทำหนังสือโต้แย้ง และได้จัดทำร่างหนังสือยินยอมให้หน่วยงานต้นสังกัดหักเงินของสมาชิกให้แก่สหกรณ์เป็นลำดับแรก เพื่อให้สหกรณ์สมาชิกใช้เป็นแนวทางในการดำเนินการตาม พระราชบัญญัติสหกรณ์ (ฉบับที่ 2) พ.ศ.2553 มาตรา 42/1 ซึ่งปัจุจบันตามกฎหมายสหกรณ์ห้ามอายัดหุ้นสหกรณ์ ดังนั้นเห็นว่าดอกผลหรือผลประโยชน์ที่เกิดจากเรือนหุ้น และเงินเฉลี่ยคืน ก็ไม่ควรที่จะอายัดเช่นกัน 
 
“ที่ผ่านมาสมาชิกสหกรณ์ออมทรัพย์ทั่วประเทศประสบปัญหาได้รับหมายอายัด เงินปันผล เงินเฉลี่ยคืน จากสำนักงานบังคับคดี ซึ่งทำให้สหกรณ์ออมทรัพย์ต้องปฎิบัติตามเพราะหากไม่ปฎิบัติตามมีความผิดตามกฎหมาย ” นายเฉลิมพลกล่าว